钦定古今图书集成/历象汇编/乾象典/第095卷 > 《本草纲目》 > 发明
## 钦定古今图书集成/历象汇编/乾象典/第095卷 > 《本草纲目》 > 发明

凡灸艾火者，宜用阳燧火珠，承日取太阳真火，其次
则钻槐取火为良。若急卒难备，即用真麻油灯，或蜡
烛火，以艾茎烧点于注，滋润灸疮，至愈不痛也。其戛
金击石、钻燧入木之火，皆不可用。《邵子》云：“火无体，因
物以为体。”金石之火，烈于草木之火是矣。入木者，松
火难瘥，柏火伤神多汗，桑火伤肌肉，柘火伤气脉，枣
火伤内吐血，橘火伤营卫经络，榆火伤骨失志，竹火
伤筋损目也。《南齐书》载武帝时，有沙门从北齐赍赤
火来，其火赤于常火而小，云以疗疾，贵贱争取之，灸
至七炷，多得其验。吴兴杨道庆虚疾二十年，灸之即
瘥。咸称马圣火诏，禁之不止，不知何物之火也。